Prantsusmaa/Saksamaa/Itaalia, lavastaja: Gaspar Noé, osades: Nathaniel Brown, Paz de la  Huerta    Visuaalselt eksperimentaalne eksistentsialistlik kunstiteos Jaapanis elutseva narkomaani surmast ja tema hinge valvamisest õe üle.    Miks aasta paremikus? "Ootamatu tühjus" on film, millele kohase võrdluse leidmine pea võimatu. Kõige lähemale jõuab ehk Noé enda kuulsaim töö "Pöördumatu" (Irréversible). Pessimistlik ja dekadentlik, aus ja poeetiline, on tegu erakordse kogemusega, mida asjata ei soovita ühelegi epileptikule või niisama nõrgema närviga vaatajale. Noé paiskab oma maailma vaatajale otse näkku, andmata armu ja ilustamata ühtki detaili, mida tema pilk mandunud modernsest ühiskonnast ja indiviidi okkalisest psühholoogiast leiab. Märksõnadeks narkootikumid, seks, vägivald, on ometi tegu märksa laiahaardelisema filosoofilise rännakuga.    Parim: Erakordne, innovatiivne ja julge visuaal. Ilmekas, et tegevustik toimub Jaapanis, sest just Aasia filmidelt ootaks sedavõrd eklektilist ja kohati hullumeelset pilti.